Tegelikult on snaiper ekspertlaskur, kes on suuteline ühe lasuga tabama suurel kaugusel olevaid sihtmärke. Seejuures ei ole  snaipri ülesandeks hävitada võimalikult palju vastase sõdureid, vaid võtmeisikuid, eriti ohvitsere ja teisi väejuhte. Nii näiteks muutub tank või mõni muu lahingumasin komandöri või relvuri hävitamise korral praktiliselt võitlusvõimetuks. Samuti on ka võtmeisikutega, kelle rivist välja viimine tekitab segadust ja vahel ka paanikat, sest kaugelt tulnud täpse lasu korral on raske öelda, kust see tuli, samuti ei teata, palju snaipreid läheduses on ja kas võidakse veel kusagilt kuul lendu lasta. Viimastel  aastakümnetel on vastase võtmeisikute hävitamisele lisandunud tänu suurekaliibrilistele täpsuspüssidele ka kallite lahingumasinate, nagu helikopterite ja lennukite kahjutuks tegemine enne õhkutõusmist, samuti nende mõne olulise sõlme tabamine ja vigastamine. Muidugi on snaiprite sihtmärkideks ka kõik vastase täpsuslaskurid. Nii et üks ülitäpne lask võib otsustada palju ja säästa terve hulga omade elusid.